
Betegutak és az onkológiai ellátás változása a COVID-19 pandémia hatására a DEKK Szülészeti és Nőgyógyászati Klinikán

Bevezetés
A COVID-19 világszerte csökkentette az egészségügyi források elérhetőségét, amely kihatott
a nőgyógyászati rákos megbetegedések kezelésére is. A daganatos betegek kezelésében
bekövetkezett változások és a kezelések késedelme a COVID-19 járvány idején szignifikánsan
befolyásolta a daganatos megbetegedésekhez kapcsolódó túlélési mutatókat.
Továbbá a betegutak átrendeződése és a kapacitások priorizálása átalakította a betegek
utánkövetését és a rehabilitációhoz való hozzáférést,amely szintén negatívan
hatott a túlélési mutatókra. Vizsgálatunkban ezen hatásokat tanulmányoztuk a
nőgyógyászati daganatos betegeknél, különös tekintettel az első
szakellátás és a definitív onkológiai ellátás megkezdése közötti időintervallumra, valamint a
betegek progressziómentes túlélési mutatóira.
Betegek és módszerek
A vizsgálat retrospektív jellegű, a 2018.01.01. és 2023.12.31. között felismert és
kezelt betegek adatait elemeztük. Összehasonlítottuk a betegségcsoportok felismeréskor
meghatározott stádiumát, az első szakellátás és a definitív kezelés megkezdése közötti
időintervallumot, valamint a betegek progressziómentes túlélési adatait (PFS) az első
vonalbeli kezelést követően. Az adatok feldolgozásához és statisztikai elemzéséhez
az IBM SPSS 28.0 rendszert használtuk.
Eredmények
Összesen 1631 beteg klinikai adatait vizsgáltuk.A vizsgálati időszakban jelentős betegszám-
növekedést tapasztaltunk a COVID-19 lecsengését követően (több mint 30%). A
stádiumok eloszlása jelentősen megváltozott a pandémia alatt: a korai stádiumú betegek
aránya csökkent (I. stádium: 51%-ról 45%-ra; II. stádium: 15%-ról 13%-ra), míg az
előrehaladott stádiumú betegek aránya emelkedett (III. stádium: 25%-ról 28%-ra; IV.
stádium: 8%-ról 14%-ra). Ezek az arányok a pandémia után is hasonlóak maradtak. A betegek
egyéves betegségmentes túlélési aránya és a PFS a legtöbb betegségcsoportban jelentősen
romlott, és ez a romlás a pandémia után is megfigyelhető volt.
Következtetés
Eredményeink alapján elmondható, hogy minden betegségcsoportot figyelembe véve az
előrehaladott stádiumú betegek aránya jelentősen növekedett.Egyes betegségek esetében a pandémia
lecsengését követően ez a tendencia enyhült.A szakellátásban töltött időintervallum a definitív kezelés megkezdése
előtt nem növekedett szignifikánsan. Ez arra utal,hogy az onkológia ellátás a pandémia alatt is megfelelően működött.



